ולא תחמד אתת עברך עקלה עבדה ואמתה תורה וחמרה וכל דלעברך ויהי כד יעאלנך יהוה אלהך לארע כנענאה דאתה עלל לתמן למירתנה ותקים לך אבנים רברבן ותשיאד יתון בשיוד ותכתב על אבניה ית כל מלי ארהותה הדה ויהי במעברכון ית ירדנה תקימון ית אבניה האלין דאנה מפקד יתכון יומן בהרגריזים ותבנה תמן מדבח ליהוה אלהך מדבח אבנים לא תניף עליהון ברזל אבנים שלמן תבנה ית מדבח יהוה אלהך ותסק עליו עלאן ליהוה אלהך ותדבח שלמים ותיכל תמן ותחדי לקדם יהוה אלהך טורה ההוא בעבר ירדנה בתר אורע מעול שמשה בארע כנענאה מיתב בבקעתה קבל גלגלה איצטר מישר חזוה קבל שכם